CELEX: 32007R1516
Language: mt
Date: 2007-12-19 00:00:00
Title: Regolament tal-Kummissjoni (KE) Nru 1516/2007 tad- 19 ta’ Diċembru 2007 li jistabbilixxi, skond ir-Regolament (KE) Nru 842/2006 tal-Parlament Ewropew u tal-Kunsill, rekwiżiti standard għall-kontroll ta’ tnixxija minn tagħmir stazzjonarju ta’ refriġerazzjoni, ikkundizzjonar ta’ l-arja u b’pompa tas-sħana li jkun fihom ċerti gassijiet serra florinati (Test b’relevanza għaż-ŻEE)

20.12.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 335/10
            
         REGOLAMENT TAL-KUMMISSJONI (KE) Nru 1516/2007
   tad-19 ta’ Diċembru 2007
   li jistabbilixxi, skond ir-Regolament (KE) Nru 842/2006 tal-Parlament Ewropew u tal-Kunsill, rekwiżiti standard għall-kontroll ta’ tnixxija minn tagħmir stazzjonarju ta’ refriġerazzjoni, ikkundizzjonar ta’ l-arja u b’pompa tas-sħana li jkun fihom ċerti gassijiet serra florinati
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 842/2006 tal-Parlament Ewropew u tal-Kunsill tas-17 ta’ Mejju 2006 dwar ċerti gassijiet serra florinati (1), u partikolarment l-Artikoli 3(7) tiegħu,
   Billi:
   
               (1)
            
            
               Skond ir-Regolament (KE) Nru 842/2006, ir-reġistri għat-tagħmir stazzjonarju tar-refriġerazzjoni, l-ikkundizzjonar ta’ l-arja u b’pompa tas-sħana għandhom ikollhom ċerta informazzjoni. Sabiex tkun żgurata l-implimentazzjoni effettiva tar-Regolament (KE) Nru 842/2006, jixraq li tingħata aktar informazzjoni biex tkun indikata fir-reġistri tat-tagħmir.
            
         
               (2)
            
            
               L-informazzjoni dwar l-ammont ta’ gassijiet serra florinati għandu jiġi inkluż fir-reġistri tat-tagħmir. Meta l-ammont ta’ gassijiet serra florinati ma jkunx magħruf, l-operatur tat-tagħmir ikkonċernat għandu jiżgura li persunal kwalifikat jiddetermina dak l-ammont sabiex jiffaċilita l-kontrolli tat-tnixxija.
            
         
               (3)
            
            
               Qabel ma tiġi ċċekkjata t-tnixxija, persunal iċċertifikat għandu jgħarbel bir-reqqa l-informazzjoni li hemm fir-reġistri tat-tagħmir biex jiddetermina kwistjonijiet preċedenti u jikkonsulta rapporti preċedenti.
            
         
               (4)
            
            
               Sabiex ikun hemm kontroll effiċjenti tat-tnixxija, l-iċċekkjar tat-tnixxija jrid jiffoka fuq dawk il-partijiet tat-tagħmir li x’aktarx inixxu.
            
         
               (5)
            
            
               It-tnixxija trid tiġi ċċekkjata bl-użu ta’ metodi ta’ kejl diretti jew indiretti. Metodi ta’ kejl diretti jidentifikaw it-tnixxija bl-użu ta’ mezzi ta’ lokalizzazzjoni li jistgħu jiddeterminaw jekk l-ammont tal-gassijiet serra florinati huwiex qed jaħrab mis-sistema. Miżuri ta’ kejl indiretti huma bbażati fuq l-identifikazzjoni ta’ prestazzjoni mhux normali fis-sistema u fuq l-analiżi ta’ parametri rilevanti.
            
         
               (6)
            
            
               Metodi ta’ kejl indiretti għandhom ikunu applikati f’każi fejn it-tnixxija tiżviluppa bil-mod ħafna u fejn it-tagħmir ikun qiegħed f’ambjent ventilat sew li jagħmilha diffiċli biex wieħed jillokalizza gassijiet serra florinati li qed jaħarbu mis-sistema għall-arja. Metodi ta’ kejl dirett huma meħtieġa biex jidentifikaw il-punt eżatt tat-tnixxija. Id-deċiżjoni dwar il-metodu tal-kejl li għandu jiġi użat għandha tittieħed minn persunal iċċertifikat li jkollu t-taħriġ u l-esperjenza meħtieġa biex jiddetermina l-aktar metodu xieraq ta’ kejl skond il-każ.
            
         
               (7)
            
            
               Meta jkun hemm ħjiel ta’ tnixxija, għandha ssir verifika sabiex tiġi identifikata u ssir it-tiswija.
            
         
               (8)
            
            
               Sabiex tkun żgurata s-sigurtà tas-sistema msewwija, il-verifika ta’ segwitu, ipprovduta fir-Regolament (KE) Nru 842/2006 għandha tiffoka fuq il-partijiet tas-sistema fejn ġiet illokalizzata u fuq il-partijiet ta’ ħdejha.
            
         
               (9)
            
            
               Stallazzjoni difettuża ta’ sistemi ġodda tikkostitwixxi riksju sinifikanti ta’ tnixxija. Għalhekk, sistemi li għandhom kemm ġew stallati jridu jiġu ċċekkjati għat-tnixxija hekk kif jibdew jitħaddmu.
            
         
               (10)
            
            
               Il-miżuri pprovduti f’din id-Deċiżjoni huma konformi ma’ l-opinjoni tal-Kumitat stabbilit bl-Artikolu 18(1) tad-Direttiva (KE) Nru 2037/2000 tal-ParlamentEwropew u tal-Kunsill (2),
            
         ADOTTAT DAN IR-REGOLAMENT:
   Artikolu 1
   Is-suġġett u l-ambitu
   Dan ir-Regolament jistabbilixxi, skond ir-Regolament (KE) Nru 842/2006, ir-rekwiżiti standard għall-kontroll tat-tnixxija minn tagħmir stazzjonarju li jaħdem jew li temporanjment mhux qed jitħaddem ta’ refriġerazzjoni, ikkundizzjonar ta’ l-arja u b’pompa tas-sħana li jkollu fih 3 kg jew aktar ta’ ċerti gassijiet serra florinati.
   Dan ir-Regolament m’għandux japplika għal tagħmir b’sistemi ermetikament issiġġillati, li huma ttikkettati hekk u li fihom inqas minn 6 kg ta’ gassijiet serra florinati.
   Artikolu 2
   Ir-reġistri tat-tagħmir
   1.   L-operatur għandu jindika ismu, l-indirizz postali u n-numru tat-telefown fir-reġistri msemmija fl-Artikolu 3(6) tar-Regolament (KE) Nru 842/2006, minn hawn’il quddiem “reġistri tat-tagħmir”.
   2.   L-ammont ta’ gassijiet serra fflorinati għat-tagħmir ta’ refriġerazzjoni, ikkundizzjonar ta’ l-arja u b’pompa tas-sħana għandu jkun indikat fir-reġistri tat-tagħmir.
   3.   Meta l-ammont ta’ gassijiet serra fflorinati għat-tagħmir ta’ refriġerazzjoni, ikkundizzjonar ta’ l-arja u b’pompa tas-sħana ma jkunx indikat fl-ispeċifikazzjonijiet tekniċi jew fuq it-tikketta ta’ dik is-sistema, l-operatur għandu jiżgura li dan jiġi ddeterminat minn persunal iċċertifikat.
   4.   Meta l-kawża tat-tnixxija tkun ġiet identifikata, dan għandu jiġi indikat fir-reġistri tat-tagħmir.
   Artikolu 3
   Il-kontroll tar-reġistri tat-tagħmir
   1.   Qabel ma tiġi ċċekkjata t-tnixxija, il-persunal iċċertifikat għandu jiċċekkja r-reġistri tat-tagħmir.
   2.   Għandha tingħata attenzjoni speċjali lill-informazzjoni relevanti dwar kwalunkwe kwistjoni li tirrepeti ruħha u oqsma problematiċi.
   Artikolu 4
   Kontrolli sistematiċi
   Il-partijiet li ġejjin tat-tagħmir ta’ refriġerazzjoni, ikkundizzjonar ta’ l-arja u b’pompa tas-sħana għandhom jiġu sistematikament iċċekkjati:
   
               (1)
            
            
               ġonot;
            
         
               (2)
            
            
               valvi inkluż s-saqajn;
            
         
               (3)
            
            
               siġilli, inklużi siġilli fuq nixxiefa u filtri li jistgħu jinbidlu;
            
         
               (4)
            
            
               parti mis-sistema soġġetti għall-vibrazzjoni;
            
         
               (5)
            
            
               konnessjonijiet ma’ mezzi ta’ sigurtà jew operattivi.
            
         Artikolu 5
   Għażla tal-metodu tal-kejl
   1.   Il-persunal iċċertifikat għandu japplika metodu ta’ kejl dirett kif speċifikat fl-Artikolu 6 jew metodu ta’ kejl indirett kif speċifikat fl-Artikolu 7 meta tiġi ċċekkjata t-tnixxija għal tagħmir ta’ refriġerazzjoni, ikkundizzjonar ta’ l-arja u b’pompa tas-sħana.
   2.   Metodi ta’ kejl dirett jistgħu jiġu applikati dejjem.
   3.   Metodi ta’ kejl indirett jistgħu biss jiġu applikati meta l-parametri tat-tagħmir li għandhom jiġu analizzati, imsemmija fl-Artikolu 7(1), jagħtu informazzjoni affidabbbli dwar l-ammont ta’ gassijiet serra florinati indikati fir-reġistri tat-tagħmir u dwar il-probabilità tat-tnixxija.
   Artikolu 6
   Metodi ta’ kejl dirett
   1.   Sabiex tiġi identifikata t-tnixxija, il-persunal iċċertifikat għandu juża wieħed jew aktar minn dawn il-metodi ta’ kejl dirett:
   
               (a)
            
            
               jiċċekkja ċ-ċirkwiti u l-komponenti li jirrapreżentaw riskju ta’ tnixxija permezz ta’ mezzi ta’ lokalizzazzjoni tal-gass adattati għar-refriġerant fis-sistema
            
         
               (b)
            
            
               l-applikazzjoni ta’ fluwidu jew żebgħa xierqa ultravjola (UV) għal-lokalizzazzjoni fiċ-ċirkwit.
            
         
               (ċ)
            
            
               sapun apposta.
            
         2.   Mezzi ta’ lokalizzazzjoni tal-gass imsemmija fil-paragrafu 1(a) għandhom jiġu ċċekkjati kull 12-il xahar sabiex jiżguraw li jaħdmu sew. Is-sensittività ta’ mezzi li jinġarru għal-lokalizzazzjoni tal-gass għandha tkun ta’ mill-inqas 5 grammi fis-sena.
   3.   L-applikazzjoni ta’ fluwidu ta’ lokalizzazzjoni jew żebgħa xierqa UV fiċ-ċirkwit tar-refriġerazzjoni għandha ssir biss jekk il-manifattur tat-tagħmir ikun approva li dawn il-metodi ta’ lokalizzazzjoni huma teknikament possibbli. Il-metodu għandu jintuża biss minn persunal iċċertifikat sabiex iwettaq attivitajiet li jinvolvu l-iżgassar tat-tagħmir sabiex jintlaħaq iċ-ċirkwit tar-refriġerazzjoni li fih il-gassijiet serra florinati.
   4.   Meta l-metodi speċifikati fil-paragrafu 1 ta’ dan l-Artikolu ma jidentifikawx tnixxija u l-partijiet imsemmija fl-Artikolu 4 ma juru l-ebda sinjal ta’ tnixxija u l-persunal iċċertifikat iqis li hemm tnixxija, dan għandu jispezzjona l-partijiet l-oħra tat-tagħmir.
   5.   Qabel l-ittestjar bil-pressjoni b’Nitroġenu Ħieles mill-Ossiġnu (OFN) jew gass ieħor xieraq għall-ittestjar bil-pressjoni biex tiġi ċċekkjati t-tnixxija, il-gassijiet serra florinati għandhom jinġabru mis-sistema sħiħa minn persunal iċċertifikat fl-irkupru u l-ġbir ta’ gassijiet serra fflorinati minn dan it-tip speċifiku ta’ tagħmir.
   Artikolu 7
   Metodi ta’ kejl indirett
   1.   Sabiex tiġi identifikata tnixxija, il-persunal iċċertifikat għandu jiċċekkja t-tagħmir viżwalment u manwalment u janalizza wieħed jew aktar minn dawn il-parametri:
   
               (a)
            
            
               il-pressjoni;
            
         
               (b)
            
            
               it-temperatura;
            
         
               (ċ)
            
            
               il-kurrent tal-kompressur;
            
         
               (d)
            
            
               il-livelli tal-likwidu;
            
         
               (e)
            
            
               il-volum tal-mili mill-ġdid.
            
         2.   Kull suspett ta’ tnixxija ta’ gassijiet serra florinati jrid jiġi segwit minn stħarriġ tat-tnixxija bl-użu ta’ metodu dirett kif speċifikat fl-Artikolu 6.
   3.   Wieħed jew aktar mis-sitwazzjonijiet segwenti għandhom jikkostitwixxu preżunzjoni għas-suspett ta’ tnixxija:
   
               (a)
            
            
               sistema mwaħħla ta’ lokalizzazzjoni tat-tnixxija li tindika tnixxija;
            
         
               (b)
            
            
               it-tagħmir jipproduċi ħsejjes mhux normali jew vibrazzjoni jew silġ jew kapaċità ta’ tberrid insuffiċejnti;
            
         
               (ċ)
            
            
               indikazzjonijiet ta’ korrużjoni, tnixxija ta’ żejt u ħsara fil-komponenti jew materjali f’punti ta’ tnixxija possibbli;
            
         
               (d)
            
            
               indikazzjonijiet ta’ tnixxija mill-ħġieġa jew indikaturi tal-livelli jew għajnuniet viżwali oħra;
            
         
               (e)
            
            
               indikazzjonijiet ta’ ħsara fi swiċċis tas-siġurtà, swiċċis tal-pressjoni, gejġis u konnessjonijiet tas-senser;
            
         
               (f)
            
            
               devjazzjonijiet minn kundizzjonijiet operattivi normali indikati minn parametri analizzati, inkluż qari minn sistemi elettroniċi ta’ ħin reali;
            
         
               (ġ)
            
            
               sinjali oħra li jindikaw it-telf tas-sustanza refriġeranti.
            
         Artikolu 8
   It-tiswija tat-tnixxija
   1.   L-operatur għandu jiżgura li t-tiswija titwettaq minn persunal iċċertifikat biex iwettaq dik l-attività speċifika.
   Qabel it-tiswija, għandu jsir ippumpjar ‘il barra jew irkupru, fejn meħtieġ.
   2.   L-operatur għandu jiżgura li t-test għat-tnixxija bin-Nitroġenu Ħieles mill-Ossiġnu (OFN) jew l-ittestjar bil-pressjoni u gass għat-tnixxif oħrajn xierqa jsiru fejn meħtieġa, segwiti mill-evakwazzjoni, l-iċċarġjar mill-ġdid u t-test għat-tnixxija.
   Qabel l-ittestjar bil-pressjoni b’Nitroġenu Ħieles mill-Ossiġnu (OFN) jew gass ieħor xieraq għall-ittestjar bil-pressjoni, il-gassijiet serra florinati għandhom jinġabru mill-applikazzjoni fejn meħtieġ.
   3.   Il-kawża tat-tnixxija għandha tkun ġiet identifikata kemm jista’ jkun, sabiex jiġi evitat li terġa’ sseħħ.
   Artikolu 9
   Verifika ta’ segwitu
   Il-persunal iċċertifikat għandu, meta jkun qed iwettaq il-verifika tas-segwitu msemmija fit-tieni subparagrafu ta’ l-Artikolu 3(2) tar-Regolament (KE) Nru 842/2006, jiffoka fuq dawk l-partijiet fejn instabet it-tnixxija u ssewwiet kif ukoll il-partijiet ta’ ħdejha li setgħu ġew sfurzati waqt it-tiswija.
   Artikolu 10
   Rekwiżiti għal tagħmir ġdid
   Sistemi li għadhom kemm ġew stallati jridu jiġu ċċekkjati għat-tnixxija hekk kif jibdew jitħaddmu.
   Artikolu 11
   Id-dħul fis-seħħ
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 19 ta’ Diċembru 2007.
      
         
            Għall-Kummissjoni
         
         Stavros DIMAS
         
            Membru tal-Kummissjoni
         
      
   
   
      (1)  ĠU L 161, 14.6.2006, p. 1.
   
      (2)  ĠU L 244, 29.9.2000, p. 1. Ir-Regolament kif emendata l-aħħar bid-Deċiżjoni tal-Kummissjoni 2007/540/KE (ĠU L 198, 31.7.2007, p. 35).